《题袁右丞滋像》
宋代·汪大猷

金玉相辉满画扉，高风未许一行题。
五朝冠盖联朱紫，八代文章焕壁奎。
四老德推商皓并，群英名许鲁贤齐。
凭将世谱从头看，道此真源出道溪。

作者简介：（1120—1200）庆元鄞县人，字仲嘉，号适斋。汪思温子。高宗绍兴十五年进士。历官礼部员外郎。兼庄文太子侍讲，多寓规戒。迁秘书少监，修五朝会要。兼崇政殿说书、给事中，孝宗每访以政事，多所建议。权刑部侍郎，以新旧刑法相抵牾，请降诏编纂，书成上进。出使金国，还改权吏部尚书。后知泉州，改隆兴府、江西安抚使。卒谥庄靖，一谥文忠。有《适斋存稿》等。